Afrikaanse Protestantse Akademie

Die Afrikaanse Protestantse Akademie (APA) is 'n privaat Christelike Afrikaanse voorsiener van tersiêre onderrig. Volgens die privaat hoëronderwysinstelling se webtuiste is hul doelwit "om uitnemende tersiêre onderrig in Afrikaans te bied, vanuit ’n klassiek-Christelike vertrekpunt, aan die hand van geakkrediteerde tersiêre onderwysprogramme, om so ons hedendaagse samelewing met ’n Bybelse lewensbenadering te ontmoet."https://www.apa.ac.za/grondslag/Besoek op 06/06/2019 Die APA se leuse is: “Ou Spore – Nuwe Weë” en volgens hul webwerf "ontwikkel [die instelling] leiers akademies in Afrikaans wat streef na ’n lewe van klassieke Christelike skoonheid, harmonie en wysheid saam met ander."https://www.apa.ac.za.Besoek op 06/06/2019

Ontstaan
Die Afrikaanse Protestantse Akademie NPC (APA) het in 1988 ’n nederige, dog gefokusde begin gehad as teologiese skool van die Afrikaanse Protestantse Kerkverband. In 1999 is die APA amptelik as privaat tersiêre instelling by die Departement van Hoër Onderwys geregistreer met die bevoegdheid om die grade B.A. (’n kwalifikasie in die geesteswetenskappe) en B.Th. (’n kwalifikasie in die teologie) toe te ken. In 2017 is die Nagraadse Gevorderde Onderwyssertifikaat (NGOS) geakkrediteer. Die APA is sedert 1999 onder private bestuur en het geen voorvereistes aan studente oor kerklidmaatskap, ras of kultuur nie. Die APA is ’n geregistreerde private akademie in tersiêre onderwys wat strewe na die ideaal van ’n vrye Christelike universiteit in Afrikaans.https://www.apa.ac.za/grondslag/Besoek op 06/06/2019

Ligging
Die APA se kampus is geleë te Farenden Str. 430, Sunnyside, Pretoria. Die APA is by die Departement van Hoër Onderwys en Opleiding as ‘n privaat tersiêre onderwysinstelling geregistreer kragtens die Hoër Onderwyswet van 1997 onder die Registrasienommer 1999/HE08/001, en is 'n maatskappy sonder winsoogmerk.https://www.apa.ac.za.Besoek op 06/06/2019

 Kwalifikasies 
Die APA bied SCHOLA SCRIPTA, 'n kursus in Latyn, aan. Dit is ‘n korrespondensiekursus wat uit 4 modules bestaan. 

Wat voorgraadse programme aanbetref word 'n Baccalaureus artium-graad, 'n BDIV-graad (Baccalaureus-graad in Teologie)https://www.apa.ac.za/graad-programme/ en vanaf 2024, 'n Baccalaureusgraad in Sosiale Wetenskappe (BSocSci), aangebied. https://maroelamedia.co.za/goeiegoed/goeie-nuus/kom-studeer-sosiale-wetenskappe-in-afrikaans-by-ap-akademie/ Opgespoor en besoek op 23 Mei 2023

Wat nagraadse studies aanbetref, bied die APA 'n NGOS (Nagraadse Onderwyssertifikaat) aan. Die doelwit van die sertifikaat is die opleiding van onderwysers vir die Senior- (Graad 7-9) en Verdere Onderrig- en Opleidingsfase (Graad 10-12).

Verwysings

 Eksterne skakels 
 amptelike webtuiste

Kategorie:Afrikaans
Kategorie:Suid-Afrikaanse universiteite
Kategorie:Akademie